d sunne isch noedemal am ufgah xi, da simer mitem car in georgetown acho. noed nur mir, sondern au e spanierin um di 40gi isch no verschlafe ade bushaltestell umegstande, umgeh vome dutzend taxifahrer.  bis uf eis hostel hend all zue gah, sodass mer mit ebe dere dame us barcelona, de imna, es 3er zimmer und schlussaendlich eusi taeg i dere vielfaeltige und farbefrohe stadt teilt hend.    nachem eher ruppige  und unfruendliche volk uf perenthien isch georgetown e wahri wohltat xi. de mix us inder, malaysier, chinese und dementsprechend total verschiedne kulture und religione spieglet sich ide gebauede sowie au im aesse wider. es isch wohl eher es naebe als es mitenand, jedoch das mit viel respekt und friedlich.    mir hend jede tag i volle zueg gnosse, di verschiedene spiise usprobiert (wo da 3x guenstiger xi sind als uf de insle), eus mit de laebensfreud in little india astecke lah, di alte  kolonialhueser bestuunt und sind dur versteckti geassli gschlenderet   .    wos eus denn doch echli meh nach natur als nach abgsagtem uspuff xi isch, simer en tag go trekke. s ziel waer de national park xi, de taxifahrer het eus aber irrtuemlich im national forest park useglah.. ahnigslos simer frohen mutes losgloffe, das di ganz  ziit mitem falsche plan ide haend. logischerwiiis isch alles laenger gange und natuerli simer nie am vorgsehnige ort acho. wo eus s wasser usgange isch simer (zum glueck!) umkehrt und hend bim igang vom park denn de fehler bemerkt.    nacheme feine mittagesse und plantsche im bach hemer am namittag en zweite versuech gstartet. miteme boetli hemer eus denn au direkt ad monkey beach tuckere lah. waehrend dem mir usschau nach affe ghalte hend, het sichs dimna fuer ihri taeglichi siesta ime schattige  plaetzli gmuetlich gmacht. und siehe da, zerst simer vo eim, denn zwei und ploetzli vonere ganze affe-familie umzinglet xi.  nach paar minute baettle und nix kriege hends s'interesse a eus aber verlore und sich wieder mit sich selber beschaeftigt. de perkekt momaent fueres paar schoeni foeteli het sich de toubi daenkt und flissig agfange knipse. er het sich wohl es biz zu noech anegwagt, will ploetzli isch usem gebuesch wiene furie s oberhaupt vode truppe - es stattlichs maennli mit spitzigscharfe zaeh -  usegrennt und am toubi nah. de wiederum het sich is meer grettet und ab da en groooosse boge um di familie gmacht. :)    kurz drufab het es typischs touri boot gankeret... alli insasse sind sofort mit viel wissbrot usgstattet- und uf d affe losglah worde.. zum s guete gwuesse vom eint oder ander befridige, het de guide ihne gseit, dasses im moment kei fruechtesaison sig und di arme, arme affe leider nuet z aesse findet (im dschungel!sonen quatsch)   . wo di arme, arme affe denn nomeh aesse hend welle, sinds mit gegestaend beworfe und vertribe worde. sotig schizophrens verhalte hend noed nur daffe, sondern au mir noed verstande. s isch eifach schad, wie chlini paradies mit falschem tourismus kaputt gmacht werdet.    ramadhan, ramadhan.. euse stetig begleiter ide muslimische  laender het en strich dur eusi reiseplaen gmacht. da waehrend em fastemonet und de aschluessende idul fitri ferie viel ihri familiene uebersee goend go bsueche, ischs boot uf sumatra tagelang usbuecht xi. gluecklicherwiis hemer aber no en guenstige flug uf medan, de hauptstadt vo sumatra, gfunde und sind nach 3 taeg georgetown wiiterzoge.